b"\n_START_ARTICLE_\nInsulinas\n_START_PARAGRAPH_\nInsulinas (i\xc5\xa1 lot. insula 'sala')\xc2\xa0\xe2\x80\x93 nedidelis (51 aminor\xc5\xabg\xc5\xa1ties liekana) kasoje gaminamas ir \xc4\xaf krauj\xc4\x85 i\xc5\xa1skiriamas polipeptidinis hormonas, kurio mas\xc4\x97 5808 Da. Jis ver\xc4\x8dia raumen\xc5\xb3 ir kepen\xc5\xb3 l\xc4\x85steles gaminti glikogen\xc4\x85, o riebal\xc5\xb3 l\xc4\x85steles gaminti riebalus.\n_START_SECTION_\nInsulino strukt\xc5\xabra\n_START_PARAGRAPH_\nInsulino empirin\xc4\x97 formul\xc4\x97: C\xe2\x82\x82\xe2\x82\x85\xe2\x82\x87H\xe2\x82\x83\xe2\x82\x88\xe2\x82\x83N\xe2\x82\x86\xe2\x82\x85O\xe2\x82\x87\xe2\x82\x87S\xe2\x82\x86.\n_START_SECTION_\nFunkcijos\n_START_PARAGRAPH_\nFunkcija\xc2\xa0\xe2\x80\x93 gliukoz\xc4\x97s kiekio kraujyje reguliacija. Gliukoz\xc4\x97s kiekis kraujyje da\xc5\xbeniausiai pakyla suvalgius angliavandeni\xc5\xb3 turin\xc4\x8dio maisto. Sutrikus insulino gamybai, gliukoz\xc4\x97s koncentracija padid\xc4\x97ja, d\xc4\x97l ko gali i\xc5\xa1tikti hiperglikemin\xc4\x97 koma, ir net mirtis.\n_START_SECTION_\nAtradimas ir tyrimai\n_START_PARAGRAPH_\n1869\xc2\xa0m. Berlyne medicinos studentas Paul Langerhans kasoje pasteb\xc4\x97jo ne\xc5\xbeinomus darinius, v\xc4\x97liau pavadintus Langerhanso salel\xc4\x97mis._NEWLINE_1889\xc2\xa0m. Oscar Minkowski su Joseph von Mering pasteb\xc4\x97jo, kaip mus\xc4\x97s geria \xc5\xa1uns, kuriam buvo pa\xc5\xa1alinta kasa, \xc5\xa1lapim\xc4\x85. Atlikus \xc5\xa1lapimo tyrimus paai\xc5\xa1k\xc4\x97jo, kad jame gausu angliavandeni\xc5\xb3 ir tod\xc4\x97l jis taip trauk\xc4\x97 muses. 1901\xc2\xa0m. Eugene Opie susiejo Langerhanso saleli\xc5\xb3 irim\xc4\x85 su diabetu._NEWLINE_1920\xc2\xa0m. Frederick Banting, perskait\xc4\x99s Oscar Minkowski darbus, nusprend\xc4\x97 imtis darbo ir papra\xc5\xa1\xc4\x97 J. J. R. Macleod pagalbos. Nors J. J. R. Macleod, \xc5\xbeinodamas apie ankstesni\xc5\xb3 bandym\xc5\xb3 nes\xc4\x97kmes, buvo labai pesimisti\xc5\xa1kas, bet Frederick Banting visgi sugeb\xc4\x97jo gauti laboratorij\xc4\x85, de\xc5\xa1imt \xc5\xa1un\xc5\xb3 ir asistent\xc4\x85 Charles Best. Pra\xc4\x97jus metams \xc4\xaf komand\xc4\x85 buvo pakviestas James Collip. Netrukus sudaryta komanda jaut\xc4\x97si pasiruo\xc5\xa1usi klinikiniams bandymams._NEWLINE_1922\xc2\xa0m. mir\xc5\xa1tan\xc4\x8diam keturiolikme\xc4\x8diui berniukui Leonard Thompson buvo suleista komandos pagaminto insulino. \xc5\xa0is bandymas buvo nes\xc4\x97kmingas, nes d\xc4\x97l nepakankamo insulino grynumo prasid\xc4\x97jo alergin\xc4\x97 reakcija, ir tolimesni bandymai buvo sustabdyti. Kitas dvylika dien\xc5\xb3 James Collip dirbo dien\xc4\x85 ir nakt\xc4\xaf, kad tik gaut\xc5\xb3 grynesn\xc4\xaf ekstrakt\xc4\x85. Antra doz\xc4\x97 berniukui dav\xc4\x97 stulbinam\xc5\xb3 rezultat\xc5\xb3. V\xc4\x97liau komanda ligonin\xc4\x97je savo rankomis leisdavo ekstraktus de\xc5\xa1imtims merdin\xc4\x8di\xc5\xb3 vaik\xc5\xb3, ir kai paskutinis gaudavo savo injekcij\xc4\x85, pirmieji jau busdavo i\xc5\xa1 komos lydimi t\xc4\x97v\xc5\xb3 d\xc5\xbeiaugsmo \xc5\xa1\xc5\xabksni\xc5\xb3._NEWLINE_1923\xc2\xa0m. Frederick Banting ir J. J. R. Macleod gavo Nobelio premij\xc4\x85 medicinos srityje u\xc5\xbe insulino atradim\xc4\x85. Bet abu buvo nepatenkinti jiems vieniems suteikta garbe ir pasidalino premija su Charles Best ir James Collip._NEWLINE_1958\xc2\xa0m. Frederick Sanger gavo Nobelio premij\xc4\x85 chemijos srityje u\xc5\xbe insulino pirmin\xc4\x97s strukt\xc5\xabros nustatym\xc4\x85._NEWLINE_1969\xc2\xa0m. Dorothy Crowfoot Hodgkin u\xc5\xbe insulino tretin\xc4\x97s strukt\xc5\xabros nustatym\xc4\x85 gavo jau antr\xc4\x85j\xc4\x85 Nobelio premij\xc4\x85 chemijos srityje."